Sommeren er forbi nu, kunne vejrudsigten for denne uge koges ned til. Men fortvivl ikke: Det varme vejr kommer tilbage. Paraplyerne og det vindtætte tøj skal være inden for rækkevidde, for den ene regnbyge efter den anden vil fare hen over landet og blive suppleret af blæst. Ved kysterne op til kuling. Temperaturerne vil ugen igennem ligge mellem 15 og 18 grader i dagtimerne. - På grund af det blæsende vejr, især i begyndelsen af ugen, vil det føles koldt og efterårsagtigt, siger Thyge Rasmussen, vagthavende meteorolog ved DMI. - Bygerne bliver ret kortvarige. Måske mellem 10 og 20 minutter. Men de kan være ret heftige og måske også med torden. Indimellem vil vi få solen at se. Regnskyllene kommer med størst kraft mandag og tirsdag. Onsdag og torsdag vil de være lidt mere afdæmpede. Det er mødet mellem kold luft og det nogenlunde varme havvand, som er årsag til de mange regnskyl. - Der kommer kold luft ind over landet fra nordvest, og når vi så har temmelig varmt havvand omkring os, så sætter det godt gang i opstigningen af luft, som danner de her byger. Da der ikke bliver tale om langvarige byger, vil de samlede nedbørsmængder ikke være så voldsomme, når regnestykket gøres op. - Men lokalt kan det godt give en del. Bornholm får nok mest efterfulgt af Syd- og Sønderjylland. Om natten vil temperaturerne ugen igennem falde til cirka 10 grader og forstærke indtrykket af efterår. Men sommeren får comeback, lover Thyge Rasmussen. - De lidt længere prognoser ser fine ud. I næste uge stiger temperaturen til over 20 grader og der kommer mere sol.

Opsummering:
Sammenstød mellem kold luft og varmt havvand giver forsmag på efteråret med heftige regnskyl.